钦定古今图书集成/明伦汇编/官常典/第741卷 > 杜槐
## 钦定古今图书集成/明伦汇编/官常典/第741卷 > 杜槐

按《明外史忠义传》：“槐字茂卿，慈谿人也。倜傥游侠，轻
财好施。出身为吏，期满以省祭归。时倭寇蔓延，槐家
海滨，知祸将及，乃散家赀，结壮士为保阵计。会县佥
其父文明为部长，令团结乡勇，槐伤父老，以身任之。
已而寇至，槐父子部勒乡兵追败之王家团及横塘
诸处，海道副使刘起宗因以便宜委槐防守馀姚、慈”
谿、定海三县。未几，遇贼于定海之白沙，一日战十三
合，斩三十馀人，馘其酋，槐亦被数创，堕马死。时文明
别将兵击寇于鸣鹤场，斩白眉帅一人，俘获甚众，寇
惊遁，称为“杜将军。”无何，复率所部追寇至奉化枫树
岭。兵少无后援，遂战没。嘉靖三十五年十月，巡按御
史赵孔昭以状闻。诏赠文明府经历，槐光禄署丞。有
司立祠，并祀。荫槐子为国子生。